b'\n_START_ARTICLE_\nJardins de Vil\xc2\xb7la Am\xc3\xa8lia\n_START_SECTION_\nDescripci\xc3\xb3\n_START_PARAGRAPH_\nAquest terreny formava part de la finca de la fam\xc3\xadlia Girona, que va ser expropiada el 1969. El nom prov\xc3\xa9 d\'Am\xc3\xa8lia de Vilanova, esposa d\'Ignasi Girona. Es va procedir llavors a una remodelaci\xc3\xb3 a c\xc3\xa0rrec de Joaquim Casamor, que va respectar el tra\xc3\xa7at sinu\xc3\xb3s dels camins i la forma dels parterres. El punt neur\xc3\xa0lgic del parc \xc3\xa9s un estany circular, en el centre del qual hi ha una illeta amb l\'escultura Dr\xc3\xadade, de Ricard Sala. Al costat de l\'estany hi ha un promontori que fa de mirador, antigament era una cascada, envoltat de xiprers. De les esp\xc3\xa8cies vegetals conv\xc3\xa9 destacar diversos arbres centenaris, com un eucaliptus que forma part del Cat\xc3\xa0leg d\'Arbres d\'Inter\xc3\xa8s Local de Barcelona. Al costat d\'un passeig de palmeres washingtonias es troba l\'est\xc3\xa0tua L\'encantador de serps, de Jules Anthone (1887), comprada per l\'Ajuntament a l\'Exposici\xc3\xb3 de Belles Arts de 1898. Hi havia des de la seva inauguraci\xc3\xb3 del parc una altra est\xc3\xa0tua, un nu femen\xc3\xad de Jaume Martr\xc3\xbas, que va ser retirada despr\xc3\xa9s de patir un acte vand\xc3\xa0lic. Hi ha tamb\xc3\xa9 un promontori de terra amb pins blancs, i una \xc3\xa0rea de jocs infantils vorejada d\'arbres de l\'amor.\n_START_SECTION_\nVegetaci\xc3\xb3\n_START_PARAGRAPH_\nEntre les esp\xc3\xa8cies presents al parc es troben: l\'ac\xc3\xa0cia del Jap\xc3\xb3 ("Sophora japonica"), el til\xc2\xb7ler (Tilia X europaea i Tilia tomentosa), el cedre (Cedrus libani, Cedrus atlantica i Cedrus deodara), el xiprer (Cupressus glabra, Cupressus macrocarpa i Cupressus sempervirens), la xicranda (Jacaranda mimosifolia), la tipuana (Tipuana tipu), l\'arbre de l\'amor (Cercis siliquastrum), la magn\xc3\xb2lia (Magnolia grandiflora), l\'alzina (Quercus ilex), el pi pinyer i pi blanc (Pinus pinea i Pinus halepensis), el margall\xc3\xb3 (Chamaerops humilis), el pl\xc3\xa0tan (Platanus x hispanica), l\'eucaliptus (Eucalyptus globulus), el fals pebrer (Schinus molle) i la Palmera can\xc3\xa0ria (Phoenix canariensis).'